KIRJALLINEN KYSYMYS E-1490/97 komissiolle esittäjä(t): Angela Sierra González (GUE/NGL) (30. huhtikuuta 1997)

Aihe: Teneriffan ja Gomeran (Kanariansaaret) valaiden suojelu

Kanariansaarilla Teneriffan ja Gomeran saarten välisen meren salmessa on luonnonvaroiltaan ja tieteellisesti erittäin arvokas alue. Siellä tavataan usein lukuisia valaslajeja, kuten pallopäävalas (Globicephala macrorhynchus) ja pullokuonodelfiini (Tursiaps truncatus). Molemmat lajit on mainittu luonnollisten elinympäristöjen sekä luonnonvaraisen eläimistön ja kasviston suojelusta annetussa neuvoston direktiivissä 92/43/ETY ((EYVL L 206, 22.7.1992, s. 7. )), tarkemmin sanottuna sen liitteissä IV ja II, ja kyseisellä alueella tavataan jatkuvasti yli 250 yksilöä, mikä tekee alueesta erinomaisen näiden lajien tarkkailun kannalta.

Nykyisin yli 500 000 henkilöä tutustuu näiden nisäkkäiden elinympäristöön, ja alueelle kuljetetaan matkailijoita laittomasti ja laillisesti kymmenille veneretkille, mikä synnyttää lähes 2 miljardin pesetan vuositulot.

Tämä toiminta aiheuttaa kohtuutonta painetta valaspopulaatiolle, ja Kanariansaarten hallituksen ympäristöasioista vastaavat yksikötkin ovat myöntäneet niiden kärsivän lähes jatkuvasta ahdistelusta ja piirityksestä läpi vuoden, mikä johtaa stressiin, hermostuneisuuteen, yksilöiden ja niiden perheiden hajaantumiseen ja onnettomuuksiin veneiden kanssa. Kanariansaarten aluehallituksen vahvistamat määräykset näiden tilanteiden välttämiseksi ei estä mainitunkaltaista häirintää.

Onko komissio tietoinen mainituista seikoista?

Katsooko komissio, että tämä tilanne on direktiivin 92/43/ETY edistämän suojeluhengen vastainen?

Onko komissio harkinnut arvion laatimista saaren eteläosissa harjoitetun toiminnan yhteensopivuudesta pallopäävalaan suojelun kanssa? Kyseinen valas mainitaan liitteessä IV, joka koskee yhteisön edun mukaisia eläin- ja kasvilajeja, jotka tarvitsevat tiukkaa suojelua.

Voidaanko katsoa, että edellä mainitut tapahtumat ovat elinympäristöjen suojelua koskevan direktiivin 12 artiklan vastaisia, ottaen huomioon, että kyseisessä artiklassa kielletään sellaisten lajien tahallinen häirintä, jotka on mainittu liitteen IV alakohdassa a (kuten näiden lajien tapauksessa), ja niiden lepopaikkojen turmeleminen?

Mitä toimia komissio aikoo toteuttaa direktiivin tosiasiallisen täytäntöönpanon takaamiseksi näiden lajien osalta?

Komission jäsenen Ritt Bjerregaardin komission puolesta antama vastaus (30. kesäkuuta 1997)

Direktiivin 92/43/ETY liitteessä II esiintyy vain yksi valaslaji (cetacea), pullonokkadelfiini (tursiops truncatus). Direktiivin liitteeseen IV on sisällytetty kaikki kyseiseen sukuun kuuluvat lajit, joihin pallopäävalas (globicephala macrorhynchus) myös lukeutuu.

Komissio tietää, miten vaikeata on säilyttää nämä lajit erityisesti sovitettaessa yhteen niiden suojelu ja eräissä Kanariansaarten osissa kehittynyt valaiden tarkkailuun perustuva matkailumuoto. Tästä syystä komissio ilmaisi ensimmäisessä Natura 2000 -verkon kohteiden valitsemiseksi espanjalaisten viranomaisten kanssa pidetyssä kokouksessa huolestuneisuutensa siitä, että Espanjan ehdottamasta luettelosta puuttuivat näiden lajien säilyttämiseen sopivat merialueet.

Komission ja direktiivin velvoitteiden täyttämiseksi ja pullonokkadelfiinin elinympäristön säilyttämiseksi Kanariansaarten hallitus on äskettäin ehdottanut kahden erityisten suojelutoimien alueiden sisällyttämistä Natura 2000 -verkkoon. Näillä alueilla elää lisäksi joitakin näiden saarten parhaista pallopäävalaiden populaatioista. Direktiivin ja erityisesti sen 6 artiklan mukaan jäsenvaltioiden on toteutettava tarvittavat suojelutoimenpiteet luontotyyppien ja näillä alueilla elävien lajien asianmukaiseksi säilyttämiseksi.Elinympäristön säilyttämisen lisäksi Kanariansaarten hallitus on julkaissut asetuksen 320/95, jolla säännellään matkailutoimintaa alueen vesillä elävien valaiden tarkkailun osalta. Tähän asetukseen sisällytettyjen toimenpiteiden seuranta kuuluu myös Kanariansaarten hallitukselle.

¨Projecto de apoyo a la conservación de Caretta caretta y Tursiops truncatus en las islas Canarias¨ -niminen hanke, jota Kanariansaarten hallituksen Consejería de política territorial ehdotti osaksi Life-Nature 1997 -ohjelmaa, on paraikaa arvioitavana osana toimintaa, jonka avulla komissio osallistuu näiden valaslajien suojeluun.

Komissio tukee paraikaa hanketta, jonka tarkoituksena on esitellä vapaaehtoisia rahoitusjärjestelyjä Euroopan matkailualalla. Niillä pyritään saamaan matkailijat osallistumaan matkakohteiden suojeluun ja hallinnoinnin kustannuksiin. Eräs tällainen järjestely on delfiinien ja valaiden suojelua koskeva laaja tutkimushanke, joka on suunnattu Teneriffan matkailijoille.

Toisella suunnitelmalla pyritään edistämään suojelupainotteisten lomien viettämistä osana kokeiluluontoista valaiden tarkkailua Teneriffalla. Tässä vaihtoehdossa matkailijoita houkutellaan osallistumaan matkailun vaikutuksia alueen valaslajeihin selvittävän tutkimuksen kustannuksiin. Kyseinen hanke, joka valittiin vuonna 1995 osaksi yhteisön toimintasuunnitelmaa matkailun tukemiseksi, saadaan päätökseen heinäkuussa 1997.